পূজার শেষ দিনে গর্জিয়াস লুক তো চাই-ই। সেদিকে লক্ষ রেখে বাজারে এসেছে চমৎকার নকশা করা শাড়ি। কোনোটিতে শুধু পাড়জুড়ে দিয়ে আবার কোনোটিতে পাড়ের সঙ্গে এমব্রয়ডারি, সিকোয়েন্স, পুঁতি বা কারচুপির কাজ করা হয়েছে। জমকালোভাব আনতে কিছু শাড়িতে ব্যবহার হয়েছে অ্যান্টিক ও জুয়েলারি স্টোন। শাড়িজুড়ে কারচুপি আর সিকোয়েন্সের কাজের সঙ্গে জুয়েলারি স্টোনের ব্যবহার শাড়িকে করেছে দারুণভাবে রাতের উৎসবে পরার উপযোগী। এছাড়া বেছে নিতে পারেন ক্রেপ বা নেটের শাড়ি। দশমীর মূল আনুষ্ঠানিকতা রাতে। তাই বেছে নিন গাঢ় কোনো রং। তবে রং নির্বাচনের সময় অবশ্যই গায়ের রংয়ের বিষয়টি মাথায় রাখবেন। নকশাভেদে এ ধরনের শাড়ির দাম পড়বে ৬ হাজার থেকে ২৫ হাজার টাকা।